De skulle være en del af fremtidens trafik, men allerede nu er det slut med de elektroniske tavler langs motorvejene i hovedstadsområdet.

Årsagen er simpel: Der ikke er penge til at drive tavlerne, fordi de midlertidige driftsmidler er udløbet.

Derfor har Vejdirektoratet besluttet, at de inden længe går i gang med at afmontere tavlerne, fortæller områdechef Charlotte Vithen fra Vejdirektoratet.

Her fjernes tavlerne Køge Bugtmotorvejen

Motorring 3

Holbækmotorvejen

Helsingørmotorvejen

Frederikssundmotorvejen

Herningmotorvejen.

- De fleste af de systemer, vi har hængende, er finansieret gennem midlertidige puljemidler. De er udløbet, og derfor mangler vi omkring 30 millioner kroner om året til at drive systemer videre, siger Charlotte Vithen.

FDM og trafikborgmester er forundrede

Beslutningen vækker dyb forundring hos bilejernes forening FDM. Dennis Lange, der er konsulent hos FDM, mener, at de elektroniske tavler har en positiv effekt på trængslen og trafiksikkerheden.

Derfor må politikerne på Christiansborg finde pengene, så tavlerne kan blive hængende, siger han:

- Bilisterne lægger hvert år 50 milliarder kroner i afgifter, så det skulle være mærkeligt, hvis man ikke kan finde de relativt begrænsede midler, der skulle til, siger han.

Samtidig er tavlerne også med til sørge for trafiksikkerhed, siger Dennis Lange.

- De variable tavler har en rigtig stor positiv effekt på fremkommeligheden, men også trafiksikkerheden. De er blandt andet med til at nedsætte risikoen for bagendekollisioner, siger Dennis Lange.

Teknik- og miljøborgmester i København, Morten Kabell, mener, at Vejdirektoratet løber fra en aftale:

- Vi havde en aftale om at dele afgifterne til trafikinformation på Helsingørmotorvejen og på den nye Nordhavnsvej, som åbner senere på året. Det er op mod 40 millioner kroner, vi har investeret sammen i tavlerne, og hele den regning hænger nu på os, siger han.